Det Økonomiske og Sociale Udvalgs udtalelse om »Meddelelse fra Kommissionen til Rådet og Europa-Parlamentet - En fællesskabsstrategi til nedsættelse af personbilers CO2-emission og forbedring af brændstoføkonomien« (97/C 89/04)

Kommissionen besluttede den 7. maj 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's sektion for Industri, Handel, Håndværk og Tjenesteydelser, som udpegede José Ignacio Gafo Fernández til ordfører. Sektionen vedtog sin udtalelse den 8. januar 1997.

Det Økonomiske og Sociale Udvalg vedtog på sin 342. plenarforsamling af 29.-30. januar 1997, mødet den 29. januar 1997, med 80 stemmer for, 5 imod og 4 hverken for eller imod, følgende udtalelse.

1. Indledning

1.1. Hensigten med meddelelsen er at lægge op til en strategi baseret på en række foranstaltninger og tidsreferencer der tager sigte på at nedsætte personbilers brændstofforbrug og parallelt hermed at begrænse den del af CO2-emissionen der stammer fra denne transportform. En sådan strategi er i overensstemmelse med det der blev vedtaget på FN's konferencer for miljø og udvikling i Rio de Janeiro i 1992 og Berlin i 1995.

1.2. Som led i strategien opstilles det som målsætning at nye personbiler i år 2005, under standardbetingelser, har et gennemsnitligt brændstofforbrug på 5 liter/100 km for benzindrevne biler og 4,5 liter/100 km for dieseldrevne biler. Målsætningen er allerede blevet godkendt af miljøministrene, der på et rådsmøde i juni 1996 støttede dette forslag.

1.3. Kommissionen anfører i dokumentet at der er andre følgevirkninger af foranstaltningerne. Således kan nævnes:

- i forbindelse med et nedsat brændstofforbrug, reduktion af emissionen af forureningskilder der ledsager CO2, som f.eks. NOx, CO, HC og partikler;

- begrænsning af støjforureningen;

- virkninger, muligvis af negativ karakter, for køretøjernes sikkerhed;

- reduktion af EU's energiafhængighed;

- behovet for at fremskynde indførelsen af ny teknologi og nye materialer i automobilsektoren for at kunne opnå et mere effektivt brændstofforbrug.

1.4. For at nå disse målsætninger opstiller Kommissionen en række indsatsmuligheder, især:

- skatte- og afgiftstiltag, gennem selektiv tilrettelæggelse af bilbeskatningen (anskaffelsesbeskatning, ejerskabsafgifter og brændstofafgifter);

- frivillige aftaler med automobilindustrien (producenter og importører) med henblik på en gradvis nedsættelse af de nye modellers brændstofforbrug;

- intensivering af FTU-indsatsen, navnlig via den task force om »Fremtidens bil« Kommissionen har etableret som led i det 4. rammeprogram;

- energimærkning af biler med henblik på at fremme købernes miljørigtige valg.

2. Generelle bemærkninger

2.1. ØSU godkender og støtter Kommissionens initiativ der er i overensstemmelse med den overordnede idé om bæredygtig udvikling, og som i dette konkrete tilfælde er baseret på rationel energiudnyttelse og en transportpolitik der fremmer brugen af kollektive transportmidler ().

2.2. Hjørnestenen i Kommissionens strategi er en indsats i forhold til én af de parametre (nye bilmodellers brændstoføkonomi) der er bestemmende for transportsektorens totale CO2-emission. Imidlertid findes der også andre parametre, som f.eks. bedre trafikstyring, mere intensiv anvendelse af offentlig transport og optimering af transportbehovene, der ikke er medtaget i meddelelsen.

2.3. ØSU ville have påskønnet en reference til andre relevante dokumenter som Kommissionen har vedtaget for nylig [f.eks. grønbøgerne om transport, fair prisfastsættelse i transportsektoren og direktivforslagene baseret på resultaterne af »Auto-Oil«-programmet ()].

2.4. ØSU konstaterer med tilfredshed at Kommissionen ikke udelukkende baserer sin strategi på skatte- og afgiftssiden, der fylder en stor del af dokumentet, men at der, i overensstemmelse med de synspunkter ØSU's medlemmer gentagne gange har givet udtryk for, lægges op til at skatte- og afgiftstiltagene på afbalanceret vis skal ledsages af andre tiltag der vedrører frivillige aftaler eller teknologisk udvikling ().

2.5. Konstateringen i kommissionsdokumentets punkt 25, ifølge hvilken det er nødvendigt med en forhøjelse af brændstofafgifterne for at kompensere for stigningen i brændstofeffektiviteten, rejser et vanskeligt spørgsmål. Det er ØSU's opfattelse at automobilsektoren i den aktuelle situation er bebyrdet med meget høje afgiftsniveauer, men det er dog muligt at omlægge disse afgifter på en måde der er forenelig med hensynet til miljøet.

2.6. ØSU er enig med Kommissionen i at forbrugeren ikke i alle henseender benytter sin bil på rationel vis. Således må det konstateres at »car-pooling« (det fænomen at flere kører i samme bil til arbejde) ikke er slået an. Også i erhvervslivet burde man beskæftige sig mere med hvordan folk befordres til og fra arbejdspladsen. Der må findes en løsning, for det kan konstateres at kødannelse er et tiltagende fænomen på alle ugens dage.

2.7. Desuden kan det konstateres at der for forbrugerne og transportvirksomhederne ofte ikke er noget alternativ til bilen da de kollektive befordringsmidler (jernbane og bus) og fragtbefordring ad bane er sakket bagud i udviklingen. Rådet og medlemsstaterne burde sætte sig for at udvikle en plan for hvordan jernbanetransportens udviklingsmæssige efterslæb kan indhentes. Der er tale om et hasteanliggende.

2.8. Traktatens krav om enstemmighed i skattespørgsmål og anvendelsen af subsidiaritetsprincippet på nationalt og lokalt plan (hvor det i visse tilfælde er de lokale myndigheder der indkasserer den årlige vejafgift) gør det vanskeligt at gennemføre en skattestrategi der udelukkende er udformet på fællesskabsniveau. For at begrænse konkurrenceforvridningerne bør man overveje en forhøjelse af minimumssatsen for benzinafgifter.

2.9. Derfor anbefaler ØSU at en skattestrategi baseres på følgende elementer:

- afgiftstrykket på biler og deres brug bør ikke øges i forhold til det nuværende niveau, og der skal eventuelt foretages en omlægning af afgifterne der er forenelig med hensynet til beskyttelsen af miljøet;

- med henblik på virkeliggørelsen af denne strategi bør valget af juridisk form falde på et rammedirektiv idet medlemsstaterne bør have en betydelig manøvremargen med hensyn til gennemførelsen af direktivet, dog under overholdelse af de overordnede målsætninger;

- parallelt hermed bør undersøgelserne af indvirkningen på forbrugernes adfærd uddybes, ligesom forbrugeren gennem informationskampagner bør »opdrages« til at vælge det mest egnede køretøj og bevidstgøres om hvordan biler bruges på miljøvenlig vis;

- som led i dette overordnede EU-initiativ om automobilbeskatning anbefales en ordning med selektive skatte- og afgiftsbegunstigelser, navnlig i relation til valget af bil (indregistreringsafgift og årlig ejerskabs- og vejafgift), som er i overensstemmelse med det indre marked og princippet om skattemæssig neutralitet på nationalt niveau.

2.10. ØSU understreger at strategien, på grundlag af klar information og passende skatteincitamenter, bør tage sigte på at forbrugerne af sig selv vælger de biler der har den mindste CO2-emission.

2.11. Parallelt med sådanne skatteforanstaltninger finder ØSU det rigtigt at opmuntre til indgåelse af en frivillig aftale med industrien og importørerne i EU således at man, via en højnelse af køretøjernes effektivitet, kan nå de opstillede målsætninger med hensyn til nedsat CO2-emission. En sådan aftale bør omfatte følgende elementer:

- Målsætningerne bør tage hensyn til den tekniske gennemførlighed og de økonomiske følgevirkninger (modellens disponibilitet, forbrugernes accept, eksportmuligheder). Dette vil gøre det muligt at nå de ønskede reduktioner (25 % i gennemsnit) for alle eksisterende markedssegmenter.

- Der bør opstilles en præcis tidsplan således at de forbrugsmæssige målsætninger kan indfries så hurtigt som det er teknisk muligt.

- Der bør etableres et uafhængigt system for kontrol og tilsyn med at de frivillige aftaler overholdes. Derved kan man overvåge de fremskridt der gøres for så vidt angår nye bilers effektivitet, og udskiftningen af bilparken.

- Industrien skal involveres mere i task forcen om »Fremtidens bil« idet de opstillede forbrugsmålsætninger bør have høj prioritet.

- Der bør foretages en evaluering af denne strategis forenelighed med konkurrencereglerne både i EU og WTO.

- Mærkningsaspektet er vigtigt og bør indgå i de frivillige aftaler, idet oplysningsniveauet derved bliver styrket og den fremtidige forbruger derved bedre kan træffe sit valg.

2.12. Hvis de frivillige aftaler skulle vise sig at få utilstrækkelig effekt, bør Kommissionen etablere en lovgivningsmæssig ramme der gør de foranstaltninger der planlægges som led i denne strategi, obligatoriske.

Bruxelles, den 29. januar 1997.

Tom JENKINS

Formand for Det Økonomiske og Sociale Udvalg

() ØSU's udtalelse, EFT nr. C 153 af 28. 5. 1996.

() »Hvidbog - En strategi for et effektivt og moderne jernbanesystem i EU« (KOM(96) 421 endelig udg.), ØSU's udtalelse CES 1261/96 af 28. 11. 1996 Forslag til Europa-Parlamentets og Rådets direktiv om kvaliteten af benzin og dieselolie og om ændring af Rådets direktiv 93/12/EØF og Forslag til Europa-Parlamentets og Rådets direktiv om foranstaltninger mod luftforurening fra emissioner fra motorkøretøjer og om ændring af Rådets direktiv 70/220/EØF (KOM(96) 248 endelig udg.).

() ØSU's udtalelse, EFT nr. C 174 af 17. 6. 1996.